&lt;a href="%D0%A1%D0%BD%D1%83%D0%BA%D0%B5%D1%80%D0%BD%D1%8B%20%D1%81%D0%B5%D0%B7%D0%BE%D0%BD%202006/2007"&gt;Сезон 2006/2007&lt;/a&gt; можа лічыцца прарыўным для 23-гадовага англічаніна, бо на сямі рэйтынгавых турнірах ён даходзіў да стадыі 1/8 фіналу пяць разоў. На першым турніры сезона, Трафеі Паўночнай Ірландыі, які ў 2006 годзе стаў рэйтынгавым, Сэлбі перамог Тоні Драгу (5:4) і Алістэра Картэр (5:2) у першых двух матчах, пасля чаго ў вырашальным фрэйме прайграў чэмпіёну свету Грэму Доту (4:5), а на Гран-пры ён выйшаў з групы з трыма перамогамі і двума паражэннямі, а ў 1/8 фіналу саступіў шатландцу Алану Мак-Манусу з лікам 1:5. Сэлбі паказаў гульню высокага класу на кваліфікацыйным турніры да Мастэрс, дзе перамог Бэна Вуластана (5:3), Яна Мак-Калаха (5:3), Джо Свэйла (5:0) і паўфіналіста апошняга сусветнага першынства Марка Фу ў 1/2 фіналу (5:2), але ў фінальным паядынку быў пераможаны Сцюартам Бінэмам з лікам 6:2, нягледзячы на дзве соценныя серыі ў матчы, і не скарыстаўся магчымасцю ўпершыню патрапіць на турнір Мастэрс — найбуйнейшае нярэйтынгавае спаборніцтва ў свеце. На чэмпіянаце Вялікабрытаніі Марк разграміў Джона Пэрата ў стартавым матчы (9:1), аднак прайграў восьмаму сеянаму Пітэру Эбдану ў 1/16 фіналу з лікам 6:9, а на кубку Мальты не здолеў выйграць кваліфікацыйны матч у Маркуса Кэмбэла, саступіўшы ў вырашальнай партыі. На адкрытым чэмпіянаце Уэльса Сэлбі перайграў валійцаў Яна Прыса (5:0) і Мэцью Стывенса (5:1), але саступіў пераможцу турніру Мастэрс Роні О'Салівану з лікам 1:5, а на адкрытым чэмпіянаце Кітая ён быў мацней Марка Дэвіса ў кваліфікацыі (5:4) і Энтані Хэмілтана ў першым крузе асноўнай стадыі (5:4), аднак не сумеў навязаць барацьбу другому нумару рэйтынгу Кену Доэрці, зноў прайграўшы з лікам 1:5.